Հիշեցնենք, որ կառավարությունը հուլիսի 27-ի նիստում հավանություն էր տվել ՀԷՑ-ի կապիտալի 69,9 տոկոս բաժնետոմսերի գրավադրման նախագծին, որով ընկերությունը Վերակառուցման և զարգացման եվրոպական բանկից (ՎԶԵԲ) և Ասիական զարգացման բանկից (ԱԶԲ) վարկային միջոցներ է ձեռք բերելու։ ՀԷՑ-ի շուրջ քննարկումների վերաբերյալ ՀՀ էներգետիկ ենթակառուցվածքների և բնական պաշարների փոխնախարար Հայկ Հարությունյանն իր ֆեյսբուքյան էջում պարզաբանումներ է տվել: Նա մասնավորապես գրել է. «ՀԷՑ-ը նախատեսում է ներգրավել վարկային միջոցներ 160 մլն ԱՄՆ դոլարի չափով, որից $80 մլն-ը կտրամադրի ՎԶԵԲ-ը, $80 մլն-ը՝ ԱԶԲ-ն։ Վարկային միջոցներն ամբողջությամբ ուղղվելու են ՀՀ Հանրային ծառայությունները կարգավորող հանձնաժողովի կողմից հաստատված ներդրումային ծրագրի ֆինանսավորմանը։ Ներդրումային ծրագրի ընդհանուր ծավալը կազմում է 200 մլն դոլար, որից 40 մլն-ը պլանավորվում է ուղղել սեփական միջոցներից, 160 մլն-ը՝ ներգրավել վերը նշված կառույցներից»: